Од јануара 1919. године Михал Жимјерски је био припадник Пољске војске. У августу 1919. године, када је избио Први шлески устанак, постао је командир одељења Главног штаба задуженог за Шлески устанак. Задатак овог одељења је био да управља устанком против Немачке на територији Горње Шлезије. Године 1919. и 1920. учествовао је у Совјетско-пољском рату, у коме је управљао фронтом око реке Березине код града Борисова. био је командир Друге бригаде, а касније и Друге пешадијске дивизије Пољских легиона. Године 1922. и 1923. је студирао у Вишој војној школи () у Паризу. Године 1924, са само 35 година, добио је чин генерала бригаде, и именован је за заменика шефа армијске администрације за послове наоружања (одговоран за финансије - куповину војне опреме). За време Мајског преврата 1926. године стао је на страну државе. После пораза снага лојалних власти, ухапшен је.